કેટલીયે મોમેન્ટ્સ સિનેમૅટિકલી પર્ફેક્ટ છે અને કશું જ બોલ્યા વગર ઘણુંબધું કહી દે છે. જેમ કે ચાલુ કોર્ટમાં જજ બોલાવતા હોય ત્યારે પણ બચ્ચન નીચે ફરતા કૉક્રોચની સામે જોઈ રહે છે (વાંચો : આપણી જુડિશ્યલ સિસ્ટમ કેવી જરીપુરાણી થઈ ચૂકી છે). એ જજ (ફૅન્ટૅસ્ટિક ઍક્ટર ધૃતિમાન ચૅટરજી)નું નામ પણ સૂચક છે, સત્યજિત. કોર્ટકેસને કારણે અજાણી વ્યક્તિ આંગળી ચીંધે ત્યારે તાપસી પન્નુ પોતાનું મોઢું ઢાંકી લે છે અને બિગ બી તેનું માથું ખુલ્લું કરી નાખે છે (વાંચો : ખરેખર કોણે મોઢું સંતાડવાની જરૂર હોય?). બચ્ચન દિલ્હીની હવામાં બહાર ટ્રેકિંગ-માસ્ક પહેરી રાખે છે, જાણે તેઓ દિલ્હીની ગંદી હવા અંદર લેવા જ નથી માગતા. ઇલેક્ટ્રૉનિક મીડિયા અહીં માત્ર એક સીનમાં બતાવાય છે, એ પણ અવાજ વગર. અહીં પાવરનો મિસયુઝ કરતા નેતાઓને ક્યારેય સામે બતાવવામાં આવતા નથી, માત્ર તેમના જોરે ફુટકળિયાઓ નિર્દોષ લોકોને કેવા હેરાન કરી શકે એની ભયાનક ઇફેક્ટ જ બતાવાઈ છે.